TIGER พุ่งชนซิลลิ่ง! หลังคว้างานใหม่ต่อเนื่อง! ลุ้นปีนี้ “แบ็กล็อก” โตทะลุ 2.5 พันลบ.
TIGER พุ่งชนซิลลิ่ง! หลังคว้างานใหม่ต่อเนื่อง! ลุ้นปีนี้ “แบ็กล็อก” โตทะลุ 2.5 พันลบ.
5 พ.ค. 2564

ผู้สื่อข่าวรายงานว่า ราคาหุ้น บริษัท ไทย อิงเกอร์ โฮลดิ้ง จำกัด (มหาชน) หรือ TIGER ณ เวลา 14.55 น. อยู่ที่ระดับ 2.92 บาท บวก 0.66 บาท หรือ 29.20% ด้วยมูลค่าการซื้อขาย 34.04 ล้านบาท โดยราคาหุ้นพุ่งชนซิลิลสูงสุดของวันที่ระดับ 2.92 บาท

โดยล่าสุดบริษัทแจ้งว่า บริษัท ไทย อิงเกอร์ จำกัด (“TEC”) ซึ่งเป็นบริษัทแกนของบริษัทฯ ได้รับงานก่อสร้างอาคารศูนย์เก็บข้อมูลทางคอมพิวเตอร์ (Data Center) ณ ถนนบางนา-ตราด อ.บางเสาธง จ.สมุทรปราการ ของบริษัท ทรู อินเตอร์เน็ต ดาต้า เซ็นเตอร์ จำกัด มูลค่าโครงการ 93.30 ล้านบาท รวมภาษีมูลค่าเพิ่ม ระยะเวลาการดำเนินงาน 240 วัน (เริ่มดำเนินการก่อสร้างวันที่ 5 พฤษภาคม 2564)
ขณะที่ก่อนหน้านี้นายจตุรงค์ ศรีกุลเรืองโรจน์ ประธานเจ้าหน้าที่บริหาร  TIGER เปิดเผยว่า ภาพรวมผลการดำเนินงานในปี 2564 รายได้จะเติบโตมากกว่าปี 2563 จากการทยอยรับรู้รายได้จากงานในมือ (Backlog) จำนวนมาก ควบคู่ไปกับการบริหารต้นทุน และค่าใช้จ่ายต่าง ๆ ให้มีประสิทธิภาพ รวมถึงแผนการบริหารงานเพื่อรองรับกับสถานการณ์การแพร่ระบาดของเชื้อไวรัสโควิด-19 ที่คาดว่าจะยืดยาวไปปี 2565
ทั้งนี้ ณ สิ้นปี 2563 บริษัทมี Backlog รวมประมาณ 1,500-1,600 ล้านบาท ถือว่าสูงสุดเป็นประวัติการณ์ตั้งแต่ก่อตั้งบริษัทมา อีกทั้งยังอยู่ระหว่างรอผลประมูลงานใหม่มูลค่ารวมกว่า 2,000 ล้านบาท เบื้องต้นมีโอกาสได้งาน 3-4 โครงการ คิดเป็นอัตราเฉลี่ยสูงถึง 50% หรือคิดเป็นมูลค่างานรวม 1,000 ล้านบาท ซึ่งจะส่งผลให้ Backlog ในปี 2564 ทำสถิติสูงสุดใหม่อย่างต่อเนื่องทะลุ 2,500 ล้านบาท และรับรู้รายได้อย่างต่อเนื่อง